Document ID: 31984D0419

31984D0419
L 237/11
SLUŽBENI LIST EUROPSKE UNIJE
19.07.1984.
ODLUKA KOMISIJE
od 19. srpnja 1984.
o načelima za upis goveda u matične knjige
(84/419/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Direktivu Vijeća 77/504/EEZ od 25. srpnja 1977. o uzgojno valjanim govedima čistih pasmina (1), kako je posljednji put izmijenjena Aktom o pristupanju Grčke, a posebno četvrtu alineju njezinog članka 6. stavka 1.,
budući da je na temelju četvrte alineje članka 6. stavka 1. Direktive 77/504/EEZ na Komisiji da odredi, u skladu s postupkom predviđenim člankom 8. te Direktive, usklađena načela koja uređuju upis goveda u matične knjige;
budući da u svim državama članicama, izuzev Grčke, matične knjige vode ili osnivaju uzgojne organizacije i udruženja;
budući da je stoga nužno predvidjeti načela za upis goveda u matične knjige;
budući da se prije upisa goveda u matične knjige treba udovoljiti preciznim uvjetima koji se odnose na njihovo podrijetlo i označivanje;
budući da se treba uzeti u obzir podjela matične knjige u različite odjeljke i razrede tako da se ne isključe određeni tipovi životinja;
budući da su mjere predviđene ovom Odlukom u skladu s mišljenjem Stalnog zootehničkog odbora,
DONIJELA JE OVU ODLUKU:
Članak 1.
Da bi bila upisana u glavni odjeljak matične knjige za svoju pasminu, životinja mora:
-
potjecati od roditelja i njihovih roditelja koji su upisani u matičnu knjigu za istu pasminu,
-
biti označena od rođenja prema pravilima te matične knjige,
-
imati rodoslovlje koje je u skladu s pravilima te matične knjige.
Članak 2.
Glavni odjeljak matične knjige može biti podijeljen u nekoliko razreda prema osobinama životinje. Samo goveda koja udovoljavaju načelima predviđenima člankom 1. mogu biti upisana u jedan od tih razreda.
Članak 3.
1. Uzgojna organizacija ili udruženje koje vodi matične knjige može odlučiti da ženska životinja koja ne udovoljava načelima predviđenima člankom 1. može biti upisana u dopunski odjeljak te matične knjige. Ženska životinja mora udovoljavati sljedećim zahtjevima:
-
biti označena u skladu s pravilima matične knjige,
-
biti ocijenjena kao životinja koja udovoljava standardu pasmine,
-
posjedovati minimalne proizvodne osobine kako je predviđeno pravilima matične knjige.
2. Zahtjevi spomenuti u drugoj i trećoj alineji stavka 1. mogu se razlikovati prema tome pripada li ženska životinja pasmini iako nema poznato podrijetlo ili je dobivena programom križanja koji je odobrila uzgojna organizacija ili udruženje koje vodi matičnu knjigu.
Članak 4.
Ženska životinja čija su majka i majčina baka upisane u dopunski odjeljak matične knjige kako je predviđeno člankom 3. stavkom 1. i čiji su otac i dva djeda upisani u glavni odjeljak matične knjige u skladu s načelima predviđenim člankom 1., smatra se ženskom životinjom čiste pasmine i upisuje se u glavni odjeljak matične knjige, kako je predviđeno člankom 1.
Članak 5.
Ako matična knjiga sadrži nekoliko razreda u glavnom odjeljku, životinja iz druge države članice upisuje se u razred one matične knjige čijim načelima udovoljava.
Članak 6.
Ova je Odluka upućena državama članicama.
Sastavljeno u Bruxellesu 19. srpnja 1984.

Labels: 6